text: [{"text_idx": "#000001", "text": "Gr\u00f8na vir\u00f0isl\u00f8nin fra\u0301 To\u0301rshavnar kommunu ver\u00f0ur latin perso\u0301ni, stovni ella fyrit\u00f8ku, sum a\u0301 onkran ha\u0301tt hava gj\u00f8rt eitthv\u00f8rt umhv\u00f8rvisvinarligt a\u0301tak, verk\u00e6tlan ella anna\u00f0, sum er umhv\u00f8rvinum at frama."}, {"text_idx": "#000003", "text": "Endama\u0301li\u00f0 vi\u00f0 hesi la\u0301ninetinum er at minka um ny\u0301tsluna av plasti. La\u0301ninetini eru keypsnet hja\u0301 A\u0301-handlunum, seyma\u00f0i u\u0301r endurny\u0301tslutilfari, sum eru sni\u00f0givin og tilvirka\u00f0i a\u0301 Dugna."}, {"text_idx": "#000004", "text": "La\u0301ninetini eru vi\u00f0 til at minka um ny\u0301tsluna av plasti i F\u00f8royum, og hetta hevur sto\u0301ran ty\u0301dning fyri okkara umhv\u00f8rvi."}, {"text_idx": "#000005", "text": "Hettar er ein o\u0301metaligur sto\u0301rur hei\u00f0ur! Vit eru sera fegin og r\u00f8rd, ikki bara fyri vir\u00f0isl\u00f8nina, men eisini um go\u0301\u00f0u mo\u0301tt\u00f8kuna, i\u00f0 La\u0301ninetini hava fingi\u00f0, hettar er naka\u00f0 heilt serstakt \u2013sigur nevndin i\u0301 A\u0301-samtakinum og Dugni."}, {"text_idx": "#000006", "text": "Hettar er a\u00f0ru fer\u00f0, at vit i\u0301 A\u0301-samtakinum vinna Gr\u00f8nu vir\u00f0isl\u00f8nina fra\u0301 To\u0301rshavnar Kommunu. Fyrstu fer\u00f0 var i\u0301 2017, og ta\u0301 vunnu vit hana fyri appina Too Good To Go, i\u00f0 skal minka um matoy\u00f0sl."}, {"text_idx": "#000007", "text": "Dugni hevur fingi\u00f0 spennandi uppga\u0301vu fra\u0301 A\u0301-samtakinum at framlei\u00f0a la\u0301ninet til A\u0301-handlarnar i\u0301 F\u00f8royum. La\u0301ninet eru keypsnet, seyma\u00f0 u\u0301r endurny\u0301tslutilfari, sum eru sni\u00f0givin og tilvirka\u00f0 a\u0301 Dugna. Saman vi\u00f0 A\u0301-samtakinum ynskir Dugni at minka munandi um ny\u0301tsluna av plasti."}, {"text_idx": "#000008", "text": "TilgongdVi\u00f0 uppga\u0301vum sum la\u0301ninet hevur Dugni veruligar uppga\u0301vur til fo\u0301lkini a\u0301 Dugna. Tilfari\u00f0 skal vaskast, stru\u0301kast, klippast, seymast, prentast og pakkast, a\u0301\u00f0renn ta\u00f0 ver\u00f0ur koyrt u\u0301t i\u0301 A\u0301-handlarnar. I\u0301gj\u00f8gnum uppga\u0301vur sum hesa ver\u00f0ur arbei\u00f0i\u00f0 a\u0301 Dugna skipa\u00f0. Tilgongdin er at geva fj\u00f8lbroyttar arbei\u00f0suppga\u0301vur ho\u0301skandi orku og f\u00f8rleikar."}, {"text_idx": "#000009", "text": "Menniskjaligt tilfeingi \u2013 TilfarTa\u00f0 liggur ein vakur bo\u00f0skapur i\u0301 la\u0301ninetinum, endurny\u0301tslu og ny\u0301ny\u0301tslu sum heild. Tilfar og menniskju hava r\u00e6tt til ny\u0301ggjar m\u00f8guleikar. Tilfeingi\u00f0 i\u0301 okkum menniskjum og tilfeingi\u00f0 i\u0301 tilfari kann blo\u0301ma av ny\u0301ggjum, um ta\u00f0 f\u00e6r m\u00f8guleika til tess \u2013 ju\u0301st ta\u00f0, sum spi\u0301rin i\u0301 bu\u0301merkinum hja\u0301 Dugna avmyndar."}, {"text_idx": "#000010", "text": "Ju\u0301st hetta er s\u00f8gan aftan fyri la\u0301ninetini. \u00d8ll eru tey ymisk og serst\u00f8k. N\u00f8kur teirra hava forti\u0301\u00f0 sum tj\u00f8ld a\u0301 G-festivalinum, du\u0301kar a\u0301 Hotel Hafnia, gardinur i\u0301 fja\u0301lgum heimi ni\u00f0ri a\u0301 Reyni o.s.fr. Felags fyri tey \u00f8ll er, at tey hava fingi\u00f0 ny\u0301tt endama\u0301l og ny\u0301tsluvir\u00f0i."}, {"text_idx": "#000011", "text": "Vi\u00f0 samstarvsa\u0301takinum la\u0301ninet hja\u0301 A\u0301-samtakinum og Dugna fa\u0301a b\u00e6\u00f0i tilfar og menniskju ny\u0301ggjar m\u00f8guleikar at blo\u0301ma, virka og vera til."}, {"text_idx": "#000012", "text": "Hvat er Dugni?Dugni er ein sja\u0301lvsognarstovnur, sum hevur til uppga\u0301vu at skipa fyri arbei\u00f0svenjing, endurbu\u0301gving og umsku\u0301ling til fo\u0301lk, sum ynskja stu\u00f0ul til at koma i\u0301 arbei\u00f0i ella u\u0301tbu\u0301gving."}, {"text_idx": "#000015", "text": "No\u0301gv go\u0301\u00f0 a\u0301t\u00f8k eru gj\u00f8rd fyri at minka um ovurhondssto\u0301ru ny\u0301tsluna av plasti, og nu\u0301 er enn eitt a\u0301tak komi\u00f0 undan kavi. Vit kenna \u00f8ll hesar tunnu plastposarnar til frukt og gr\u00f8nmeti, i\u00f0 skr\u00e6dna fyri eitt gott or\u00f0. Nu\u0301 vilja A\u0301-handlarnir vi\u0301sa a\u0301 annan valm\u00f8guleika, nevniliga bundnir posar, i\u00f0 Dugni hevur sni\u00f0givi\u00f0!"}, {"text_idx": "#000016", "text": "Vit hava gj\u00f8rt eitt spennandi samstarv vi\u00f0 Dugna, har dentur er lagdur a\u0301 endurny\u0301tslu og umhv\u00f8rvi. Hettar er eitt samstarv, i\u00f0 hevur no\u0301gv a\u0301hugavert vi\u00f0 s\u00e6r, m.a. hava vit vi\u0301st a\u0301 m\u00f8guleikan at falda jo\u0301lastj\u00f8rnur, og harvi\u00f0 endurny\u0301ta okkara tilbo\u00f0sbl\u00f8\u00f0. N\u00e6sti li\u00f0ur i\u0301 samstarvinum er frukt- og gr\u00f8nmetisneti\u00f0, i\u00f0 tu\u0301 sja\u0301lv/ur kanst binda og si\u0301\u00f0ani bru\u0301ka i\u0301 sta\u00f0in fyri tunna plastposan, sigur nevndin i\u0301 A\u0301."}, {"text_idx": "#000017", "text": "Tu\u0301 kanst hava bundna frukt- og gr\u00f8nmetisneti\u00f0 vi\u00f0, hv\u00f8rja fer\u00f0 tu\u0301 fert til handils. Dugni hevur pakka\u00f0 uppskriftina saman vi\u00f0 einum no\u00f0a upp a\u0301 50 g, i\u00f0 eru restir av to\u0301gvi\u00f0, i\u00f0 Dugni f\u00e6r inn i\u0301 teirra endurny\u0301tslu uppi a\u0301 Hjalla. Posarnir, i\u00f0 uppskriftin og no\u00f0a eru pakka\u00f0 i\u0301, eru gj\u00f8rdir u\u0301r gomlum Kvinnubl\u00f8\u00f0um og A\u0301 tilbo\u00f0sbl\u00f8\u00f0um. A\u0301 handlarnir fara at hava hesar posar til s\u00f8lu i\u0301 komandi viku. Ikki einans er neti\u00f0 skjo\u0301tt og l\u00e6tt at binda, ta\u00f0 er eisini eitt gott hugskot til jo\u0301la-, advents-, nissu- og vertinnuga\u0301vu."}, {"text_idx": "#000018", "text": "Vit mugu \u00f8ll stremba eftir at gerast gr\u00f8nari \u2013 eisini vit handlar! Vit mugu to\u0301 a\u0301sanna, at ta\u00f0 er torf\u00f8rt at sleppa undan \u00f8llum plastinum, men um vit sum handil vi\u0301sa a\u0301 a\u00f0rar valm\u00f8guleikar, so vo\u0301na vit, at vit eru vi\u00f0 til at stimbra til eina hugbur\u00f0sbroyting a\u0301 hesum \u00f8kinum."}, {"text_idx": "#000019", "text": "Dugni er ein endurbu\u0301gvingarstovnur, hv\u00f8rs endama\u0301l m.a. er at royna arbei\u00f0sevnini hja\u0301 borgarum, i\u00f0 eru vinnutarna\u00f0ir, og at skipa fyri arbei\u00f0svenjing."}, {"text_idx": "#000020", "text": "Vit mugu \u00f8ll stremba eftir at gerast gr\u00f8nari, og i\u0301 hesum sambandi fo\u0301ru vit i\u0301 A\u0301 fyrr i\u0301 ma\u0301na\u00f0inum i\u0301 eitt spennandi samstarv vi\u00f0 Dugna, har vit saman leggja dent a\u0301 endurny\u0301tslu og umhv\u00f8rvi. Fyrsti li\u00f0ur i\u0301 samstarvinum millum A\u0301 og Dugna er at royna at endurny\u0301ta okkara tilbo\u00f0sbl\u00f8\u00f0. I\u0301 hugarokinum komu vit fram til, at gera jo\u0301lastj\u00f8rnur u\u0301r okkara tilbo\u00f0sbl\u00f8\u00f0um."}, {"text_idx": "#000021", "text": "Anna Mai, sum er i\u0301 arbei\u00f0svenjing a\u0301 Teldustovuni hja\u0301 Dugna, hevur tekna\u00f0 veglei\u00f0ingina at falda stj\u00f8rnuna eftir, og klippistrikur eru lagdar inn a\u0301 mittarsi\u0301\u00f0urnar at klippa strimlar eftir."}, {"text_idx": "#000023", "text": "Gr\u00f8na vir\u00f0isl\u00f8nin hja\u0301 To\u0301rshavnar kommunu ver\u00f0ur latin stovni, virki, felagi, bo\u0301lki ella einstaklingi, sum a\u0301 onkran ha\u0301tt hevur gj\u00f8rt eitt hv\u00f8rt umhv\u00f8rvisvinarligt a\u0301tak, verk\u00e6tlan ella anna\u00f0, sum er umhv\u00f8rvinum at frama."}, {"text_idx": "#000024", "text": "A\u0301 samtaki\u00f0 hevur veri\u00f0 vi\u00f0 til at seta matoy\u00f0sl a\u0301 dagsskra\u0301nna i\u0301 F\u00f8royum. Matoy\u00f0sl er matur, i\u00f0 kann etast, men sum ver\u00f0ur tveittur burtur. Vi\u00f0 appini Too Good To Go ber til at minka um matoy\u00f0sl vi\u00f0 at for\u00f0a at matur, i\u00f0 er fri\u0301skur og kann etast, endar i\u0301 skrellispannini. Vi\u00f0 appini ynskja A\u0301 handlarnir at minka um matoy\u00f0sl og harvi\u00f0 eisini minka um CO2 u\u0301tla\u0301ti\u00f0. Hettar er sera ty\u0301dningarmiki\u00f0 fyri umhv\u00f8rvi\u00f0. Harumframt hava A\u0301 handlarnir stimbra undir eina hugbur\u00f0sbroyting, i\u00f0 er ty\u0301dningarmikil, ta\u0301 i\u00f0 ta\u00f0 kemur til matoy\u00f0sl hja\u0301 okkum \u00f8llum. Av hesi ors\u00f8k vilja vit handa Gr\u00f8nu vir\u00f0isl\u00f8nina 2017 til A\u0301 handlarnar."}, {"text_idx": "#000025", "text": "Vit i\u0301 A\u0301 handlunum eru sera errin av hesum pri\u0301si, og vit vilja takka fyri go\u0301\u00f0u undirt\u00f8kuna, i\u00f0 okkara a\u0301tak, minka um matoy\u00f0sl, hevur fingi\u00f0."}, {"text_idx": "#000026", "text": "Fra\u0301 i\u0301 dag av kunnu fo\u0301lk fara til handils vi\u00f0 fartelefonini og samstundis vera vi\u00f0 til at minka um matoy\u00f0sl."}, {"text_idx": "#000027", "text": "Ta\u00f0 ljo\u0301\u00f0ar einfalt, og ta\u00f0 er ta\u00f0 eisini, ti\u0301 i\u0301 dag riggar appin Too Good Too Go i\u0301 F\u00f8royum. Appin ger ta\u00f0 l\u00e6ttari fyri bru\u0301karan at keypa mat, sum annars vildi veri\u00f0 tveittur burtur av handlunum \u2013 altso matv\u00f8rur, i\u00f0 ikki eru seldar a\u0301\u00f0renn seinasta s\u00f8ludag."}, {"text_idx": "#000028", "text": "Fra\u0301 i\u0301 dag av eru allir A\u0301 handlarnir at finna i\u0301 Too Good To Go, har teir hava posar vi\u00f0 v\u00f8rum til s\u00f8lu. Ein posi vi\u00f0 v\u00f8rum kostar 29 kro\u0301nur. I\u0301 posanum eru ymiskar matv\u00f8rur, sum flestu okkara bru\u0301ka i\u0301 gerandisdegnum: Pa\u0301legg, gr\u00f8nmeti, frukt og mjo\u0301lkav\u00f8rur."}, {"text_idx": "#000029", "text": "Men hvar kemur appin inn i\u0301 myndina? Ju\u0301, tu\u0301 keypir posan a\u0301 appini og rindar beinanvegin, fert til handilin, vi\u0301sir kvittanina a\u0301 telefonini, og si\u0301\u00f0ani f\u00e6rt tu\u0301 posan heimvi\u00f0. Skjo\u0301tt, l\u00e6tt og o\u0301makaleyst."}, {"text_idx": "#000030", "text": "Herfyri vunnu A\u0301 handlarnir vir\u00f0isl\u00f8n fra\u0301 Felagnum F\u00f8roysk Markna\u00f0arfo\u0301lk fyri a\u0301taki\u00f0 \u201cMinka um matoy\u00f0sl\u201d, har ny\u0301ggja appin er ein ty\u0301dningarmikil li\u00f0ur i\u0301 a\u0301takinum."}, {"text_idx": "#000032", "text": "GG: posarnir kunnu bert keypast a\u0301 appini og IKKI inni i\u0301 handlunum!"}, {"text_idx": "#000033", "text": "A\u0301rsins her\u00f0aklapp til A\u0301 handlarnar"}, {"text_idx": "#000034", "text": "Nevndin i\u0301 FFM hevur a\u0301 hv\u00f8rjum a\u0301ri lati\u00f0 eina serliga vir\u00f0isl\u00f8n til ein f\u00f8royskan ly\u0301sara, fyrit\u00f8ku, perso\u0301n ella stovn, sum nevndin metur hevur gj\u00f8rt eitt serstakt arbei\u00f0i innan markna\u00f0arf\u00f8ring i\u0301 farna a\u0301rinum. Eitt frambrot, sum vit sum fakfo\u0301lk, meta skal hei\u00f0rast. Eitt frambrot, sum vit ikki meta bru\u0301karin dugir eins v\u00e6l at seta fingurin a\u0301 og vir\u00f0ismeta sum vit i\u0301 vinnuni kunnu og eiga at gera."}, {"text_idx": "#000035", "text": "Nevndin i\u0301 FFM hevur i\u0301 a\u0301r avgj\u00f8rt at lata a\u0301rsins her\u00f0aklapp til eina fyrit\u00f8ku, i\u00f0 hevur gingi\u00f0 a\u0301 odda at ste\u00f0ga matoy\u00f0sli og yvirny\u0301tslu. Hettar er ein fyrit\u00f8ka, sum hevur tiki\u00f0 samfelagsatlit og a\u0301byrgd vi\u00f0 at stimbra undir eina hugbur\u00f0sbroyting um matoy\u00f0sl, og hevur faktiskt bi\u00f0i\u00f0 si\u0301nar kundar um at keypa minni fra\u0301 teimum fyri at minka um o\u0301ney\u00f0ugt spill av mati og resursum. Hetta er eitt frambrot i\u0301 f\u00f8royskari markna\u00f0arf\u00f8ring."}, {"text_idx": "#000036", "text": "Hetta er samstundis ein handilsfyrit\u00f8ka, i\u00f0 av egnum eintingum er farin fra\u0301 \u201ckeyp 3 fyri pri\u0301sin av 2\u201d s\u00f8lupolitikkinum til heldur at geva \u00f8llum kundum lut i\u0301 go\u00f0u tilbo\u00f0unum \u2013 li\u0301kamiki\u00f0 hvussu sto\u0301rur innkeypst\u00f8rvurin er."}, {"text_idx": "#000037", "text": "Handilsfyrit\u00f8kan var eisini millum t\u00e6r fyrstu, i\u00f0 byrja\u00f0u at seta pri\u0301sin ni\u00f0ur a\u0301 v\u00f8rum, i\u00f0 skjo\u0301tt ganga u\u0301t. Ofta ver\u00f0ur eisini bjo\u0301\u00f0a\u00f0 o\u0301keypis frukt til barnsligar kundar og ofta ver\u00f0a serligt atlit vi\u0301st teimum veikastu bru\u0301karunum i\u0301 samfelagnum."}, {"text_idx": "#000038", "text": "Fyri alt hettar valdi fra\u0301farandi nevndin i\u0301 FFM at lata a\u0301rsins her\u00f0aklapp til A\u0301 handlarnar i\u0301 F\u00f8royum!"}, {"text_idx": "#000039", "text": "Minka um matoy\u00f0sl vi\u00f0 telefonini"}, {"text_idx": "#000040", "text": "Nu\u0301 ver\u00f0ur l\u00e6ttari hja\u0301 f\u00f8royingum at minka um matoy\u00f0sli\u00f0 i\u0301 hu\u0301sarhaldinum. N\u00f8kur fa\u0301 klikk a\u0301 telefonini, og matoy\u00f0sli\u00f0 ver\u00f0ur minni."}, {"text_idx": "#000041", "text": "Ta\u00f0 ljo\u0301\u00f0ar einfalt, og ta\u00f0 er ta\u00f0 eisini, ti\u0301 i\u0301 n\u00e6stum ver\u00f0ur ta\u00f0 l\u00e6ttari fyri f\u00f8royingar at keypa mat, sum annars vildi veri\u00f0 tveittur burtur av handlunum. Ta\u00f0 vil siga matur, sum handlarnir ikki fa\u0301a selt a\u0301\u00f0renn lokadag."}, {"text_idx": "#000042", "text": "Sum fyrsta fyrit\u00f8ka i\u0301 F\u00f8royum, eru A\u0301 handlarnir farnir at samstarva vi\u00f0 fo\u0301lkini handan appina Too Good To Go, i\u00f0 er ein app, sum gevur bru\u0301karanum m\u00f8guleika at keypa alskyns matv\u00f8rur fyri spottpri\u0301s, av ti\u0301 at handlarnir ikki na\u0301a at selja v\u00f8rurnar, a\u0301\u00f0renn seinasta s\u00f8ludag.\nHandlarnir fara at hava ein posa vi\u00f0 v\u00f8rum til ein a\u0301vi\u0301san pri\u0301s, kundin keypir posan online og rindar beinanvegin, fer til handilin, vi\u0301sir kvittanina a\u0301 telefonini, og si\u0301\u00f0ani f\u00e6r kundin posan vi\u00f0 s\u00e6r heim."}, {"text_idx": "#000043", "text": "\u2013 Hetta er ein sera ty\u0301dningarmikil li\u00f0ur i\u0301 okkara a\u0301taki, har vit vilja vera vi\u00f0 til at minka matoy\u00f0sl i\u0301 F\u00f8royum, og vit meta, at vi\u00f0 at samstarva vi\u00f0 Too Good To Go er ta\u00f0 munandi l\u00e6ttari fyri b\u00e6\u00f0i okkum sum fyrit\u00f8ka og okkara kundar at sleppa undan at tveita mat burtur, sigur Henrietta Hammer, markna\u00f0arsamskipari a\u0301 Poul Hansen."}, {"text_idx": "#000044", "text": "Ta\u00f0 er to\u0301 ikki heilt ny\u0301tt, at A\u0301 handlarnir vilja eggja f\u00f8royska bru\u0301karanum at minka um matoy\u00f0sl. Longu i\u0301 2015 byrja\u00f0i herfer\u00f0in mo\u0301ti matoy\u00f0sli. Ta\u0301 fo\u0301ru handlarnir fra\u0301 mongdartilbo\u00f0um og yvir til stykkjapri\u0301s, solei\u00f0is at kundin ikki noyddist at keypa a\u0301vi\u0301sa n\u00f8gd av eini v\u00f8ru fyri at fa\u0301a tilbo\u00f0spri\u0301s. N\u00e6sta stigi\u00f0 a\u0301 lei\u00f0ini var at sleppa undan v\u00f8rum, i\u00f0 blivu burturbeindar, ti\u0301 t\u00e6r ikki na\u0301ddu at bli\u0301va seldar innan lokadagin. Hesar v\u00f8rurnar blivu seldar v\u00e6l bi\u0301ligari enn vanligt."}, {"text_idx": "#000045", "text": "\u2013 Sja\u0301lvandi hevur alt hetta gj\u00f8rt, at A\u0301 handlarnir tveita no\u0301gv minni av mati burtur samanbori\u00f0 vi\u00f0 fyrr. Men kortini er ta\u00f0 framvegis ein a\u0301vi\u0301s n\u00f8gd av mati, sum hv\u00f8nn dag endar i\u0301 ruskspannini, og ti\u0301 royna vit nu\u0301 at fa\u0301a f\u00f8royingar at bru\u0301ka hesa appina, sum ger ta\u00f0 sera einfalt at minka um matoy\u00f0sl, sigur Henrietta Hammer."}, {"text_idx": "#000046", "text": "Samstarvi\u00f0 millum A\u0301 handlarnar og Too Good To Go er byrja\u00f0, og v\u00e6ntandi ver\u00f0ur appin kla\u0301r hja\u0301 f\u00f8royingum at bru\u0301ka um fa\u0301a vikur."}, {"text_idx": "#000047", "text": "Kvinnur gera mest fyri at minka um matoy\u00f0sl"}, {"text_idx": "#000048", "text": "Hettar ver\u00f0ur millum anna\u00f0 sta\u00f0fest i\u0301 fyrstu f\u00f8roysku kanningini um matoy\u00f0sl, i\u00f0 A\u0301 handlarnir hava lati\u00f0 gj\u00f8rt."}, {"text_idx": "#000049", "text": "Ongi t\u00f8l eru at finna um matoy\u00f0sl i\u0301 F\u00f8royum, tess vegna vantar ein i\u0301t\u00f8kilig vitan um hettar evni\u00f0. Ju\u0301st hettar er ors\u00f8kin til, at A\u0301 handlarnir to\u0301ku stig til at fa\u0301a eina kanning til vega."}, {"text_idx": "#000050", "text": "Kanningin er tann fyrsta av eini r\u00f8\u00f0 av kanningum um matoy\u00f0sl. Kanningarnar taka st\u00f8\u00f0i i\u0301 li\u0301knandi kanningum, i\u00f0 eru gj\u00f8rdar i\u0301 okkara grannalondum. Ni\u00f0urst\u00f8\u00f0urnar skulu eftir \u00e6tlan geva eina a\u0301bending um, hvussu umfatandi trupulleikin vi\u00f0vi\u0301kjandi matoy\u00f0sli er i\u0301 F\u00f8royum."}, {"text_idx": "#000051", "text": "A\u0301 handlarnir vo\u0301na, at u\u0301rslitini fra\u0301 kanningunum ver\u00f0a hent ambo\u00f0, i\u00f0 kunnu fa\u0301a okkum at si\u0301ggja trupulleikan i\u0301 r\u00f8ttum h\u00f8pi, og samstundis byrta undir eina hugbur\u00f0sbroyting."}, {"text_idx": "#000052", "text": "Fyrsta kanningin vi\u0301sir m.a., at ta\u00f0, i\u00f0 oftast endar i\u0301 skrellispannini er brey\u00f0 og vi\u00f0skeri."}, {"text_idx": "#000053", "text": "Spyr.fo hevur gj\u00f8rt kanningina og ta\u00f0 eru 400 fo\u0301lk i\u0301 F\u00f8royum, i\u00f0 eru blivin spurd.\nU\u0301rslitini fra\u0301 fyrstu kanningini kunnu si\u0301ggjast a\u0301 matoydsl.fo"}]